წიგნების თარო

წიგნების თარო
„წიგნების თარო“ — სატელევიზიო ფორმატის ორიგინალური ქართული თამაში, რომლის თემატიკას ლიტერატურასთან ერთად სხვადასხვა შემეცნებითი სფერო წარმოადგენს. შოუ გრძელდება ერთი სატელევიზიო სეზონის განმავლობაში, ოლიმპიური სისტემით.
პირველი ფორმატი 2015 წელს შეიქმნა და 2016 წლის 16 იანვარს საქართველოს პირველი არხის ეთერში ჩაეშვა. ამჟამად (2022 წელს) ეთერი უკვე თორმეტ სასკოლოსა და რვა სტუდენტურ სეზონს მოიცავს.
შოუს გამარჯვებული გუნდი დიდ ბრიტანეთში, კემბრიჯის საზაფხულო სკოლაში მიემგზავრება. მეოთხე სეზონიდან კი გამარჯვებულ გუნდთან ერთად კემბრიჯში ხალხის რჩეული მონაწილეც მიდის, რომელსაც მაყურებელი გამოავლენს.
ფორმატი
გადაცემაში მონაწილეები ერთმანეთს ლიტერატურასთან დაკავშირებული სხვადასხვა ელემენტების გამოცნობაში ეჯიბრებიან. სასკოლო სეზონში 32 რჩეული სკოლის გუნდი მონაწილეობს. თითოეულ გუნდში სამი, მე-10, მე-11, ან მე-12 კლასის მოსწავლეა. სასკოლო სეზონების პარალელურად მიმდინარეობს სტუდენტური სეზონებიც, რომელში მონაწილეობის მიღება ნებისმიერი უნივერსიტეტის ბალაკავრიატის საფეხურის სტუდენტებს შეუძლიათ. სტუდენტურ სეზონში 16 გუნდი მონაწილეობს.
პირველი ეტაპი
პირველ ეტაპზე გუნდები 10 ლიტერატურულ რაუნდს თამაშობენ. კითხვის დასმისთანავე გაცემული თითოეული სწორი პასუხი 3 ქულით ფასდება, დამატებითი დროის (30 წამის) განმავლობაში გამოცნობის შემთხვევაში - 2 ქულით, ხოლო თუ ამის შემდეგ პასუხის გასაცემად წამყვანის მინიშნება გახდა საჭირო, სწორი პასუხი 1 ქულით შეფასდება.
მეორე ეტაპი
მეორე ეტაპი შედგება სამი ზოგადი რაუნდისგან, სადაც მოთამაშეები ინდივიდუალურად ეჯიბრებიან ერთმანეთს ხელოვნებაში, მეცნიერებასა და სპორტში. კითხვის დასმისთანავე გაცემული სწორი პასუხი ფასდება 2 ქულით, დამატებითი დრო და წამყვანის მინიშნება ამ ეტაპზე არ მოქმედებს.
მესამე ეტაპი
მესამე ეტაპით თამაშს ასრულებს ბლიც-ტური. ბლიცში მხოლოდ ერთი მოსწავლე მონაწილეობს, რომელსაც გუნდი თავად ირჩევს. მისი ამოცანაა, რაც შეიძლება მეტ კითხვას უპასუხოს ერთი წუთის განმავლობაში. თითოეული სწორი პასუხი ფასდება 1 ქულით. გამარჯვებულია ის გუნდი, რომელიც ჯამურად მეტ ქულებს დააგროვებს.
„წიგნების თაროს“ სხვა პროექტები
2017 წელს „წიგნების თარომ“ წამოიწყო ლიტერატურული პროექტი, რომლის მეშვეობითაც გამოვლინდა მოსწავლეების საყვარელი 21-ე საუკუნის ქართული წიგნი.
„წიგნების თაროს“ ორგანიზებით, პროექტის გუნდის წევრები ხშირად ატარებენ ლექციებს სხვადასხვა თემაზე. მეოთხე სეზონის პარალელურად, წიგნების თარომ გადაწყვიტა, მოემზადებინა ლექციების ციკლი, რომელიც საქართველოს რეგიონებში ტარდებოდა.
2019 წლის 11 მაისს „წიგნების თარომ“ მოაწყო წიგნების კითხვის ფესტივალი — პერმანენტული ღონისძიება, რომელიც ყოველი წლის მაისში გაიმართება.
2019 წელს ამოქმედდა „წიგნების თაროს“ აპლიკაცია #წიგნებისთაროMEDIA, რომელიც ინტელექტსა და წიგნიერებაზე ორიენტირებული პირველი ინტერაქტიული მობილური მედიასივრცე გახლდათ ახალგაზრდებისთვის. აპლიკაციის მომხმარებლებს შეეძლოთ სხვადასხვა სოციალური, ლიტერატურული და კულტურული თემატიკის ბლოგების, სურათებისა თუ ვიდეოების ატვირთვა აპლიკაციაში, რომელიც განთავსებული Play Store-სა და App Store-ს პლატფორმებზე იყო.
სეზონები
სასკოლო სეზონები
სტუდენტური სეზონები
სპეციალური გადაცემები
მიღწევები
„წიგნების თაროს“ საქართველოს წიგნის გამომცემელთა და გამავრცელებელთა ასოციაციამ ჯილდო, „წლის წიგნის ქომაგი“, 2020 წელს გადასცა.
რესურსები ინტერნეტში
„წიგნების თარო“ Facebook-ზე
„წიგნების თარო“ საზოგადოებრივი მაუწყებლის საიტზე
„წიგნების თარო“ Youtube-ზე
„წიგნების თარო“ Instagram-ზე
#წიგნებისთაროMEDIA
სქოლიო
საქართველოს ტელეგადაცემები